बफ़ेलो, न्यूयॉर्क
न्यूयॉर्क राज्य में [[न्यूयॉर्क नगर|न्यूयॉर्क सिटी ]] के बाद सर्वाधिक आबादी वाला शहर बफ़ेलो (उच्चारण सहायता /ˈbʌfəloʊ/) है। बफ़ेलो पश्चिमी न्यूयॉर्क में एरी झील के पूर्वी तट पर तथा फ़ोर्ट एरी, ओंटेरियो के सामने नियाग्रा नदी के निकट स्थित है और नियाग्रा फॉल्स महानगरीय क्षेत्र का प्रमुख शहर होने के साथ साथ एरी काउंटी का मुख्यालय भी है। इस शहर की जनसंख्या 292,648 (2000 की जनगणना के अनुसार) है तथा बफ़ेलो -नियाग्रा-केटेरेगस संयुक्त सांख्यिकीय क्षेत्र की आबादी 1,254,066 है। 1789 के आसपास बफ़ेलो नामक खाड़ी के पास एक छोटे से व्यापारिक समुदाय के रूप में आरम्भ होकर 1825 में एरी नहर शुरू होने के बाद इसके पश्चिमी सिरे पर बफ़ेलो शहर ने तेजी से विकास किया। सन् 1900 तक बफ़ेलो देश का 8वाँ सबसे बड़ा शहर था। बाद में यह एक प्रमुख रेलमार्ग केन्द्र बना. इसके बाद यह देश की अनाज मिलों का सबसे बड़ा केंद्र तथा दुनिया का सबसे बड़ा इस्पात बनाने वाला शहर बन गया। 20 वीं सदी के उत्तरार्द्ध में इसके भाग्य ने पलटा खाया- सेंट लॉरेंस समुद्र-मार्ग खुलने के बाद ग्रेट लेक्स नौवहन मार्ग को बदल दिया गया तथा इस्पात कारखाने और अन्य भारी उद्योग चीन जैसे अन्य स्थानों पर चले गये। 1970 के दशक में एमट्रैक की शुरुआत के साथ, बफ़ेलो केंद्रीय टर्मिनल भी बंद कर दिया गया और गाड़ियों के मार्ग पास के डेप्यू, न्यूयॉर्क (बफ़ेलो -डेप्यू) तथा एक्सचेंज स्ट्रीट स्टेशन होकर परिवर्तित कर दिये गये। 1990 तक यह शहर अपनी 1900 की आबादी के स्तर से भी नीचे पहुँच गया था। आज स्वास्थ्य सेवा और शिक्षा इस प्रदेश के सबसे बड़े आर्थिक क्षेत्र हैं जो राष्ट्रीय एवं विश्वव्यापी अर्थव्यवस्थाओं के पिछड़ने के बावजूद लगातार विकास कर रहे हैं। बफ़ेलो स्थित बफ़ेलो नियाग्रा मेडिकल कैम्पस तथा विश्वविद्यालय के बड़े विस्तार ने आंशिक रूप से इस विकास को कायम रखा है। इसके अतिरिक्त कम करों और कमजोर अमेरिकी डॉलर का लाभ उठाने की इच्छा से कनाडाई खरीदारों की लगातार आवक की वजह से अर्थव्यवस्था का खुदरा क्षेत्र मजबूत बना हुआ है। एक ताजा अध्ययन से पता चला है कि बफ़ेलो की बेरोजगारी दर न्यूयॉर्क राज्य और राष्ट्रीय औसत, दोनों से कम है। जीवन-यापन की दृष्टि से बफ़ेलो को 2010 में फोर्ब्स की सूची में 10वाँ स्थान दिया गया है।